

**Hodnotenie vízie, poslania a cieľov poskytovaných sociálnych služieb v DSS a ŠZ za obdobie január – jún 2021**

***Strategická vízia zariadenia***

Našou hlavnou víziou je deinštitucionalizácia (DI), prechod z aktuálnych inštitucionálnych sociálnych služieb na komunitné služby v prirodzenom sociálnom prostredí, ktoré zabezpečuje jednotlivcom nezávislý život, aktivitu a sociálnu participáciu (dlhoročná vízia aj na 50 rokov). Súčasťou bude aj sprevádzanie našich klientov tak, aby sa každý z nich s našou odbornou aj ľudskou pomocou a podporou aktívne dopracoval k vrcholu svojich možností a zaradil sa do bežného života. Bežný život je myslený ako komunitné služby v domčekoch, v bytoch alebo aj v rámci inštitúcie, ale v menších skupinách pričom ide hlavne o ich aktivizáciu,

K  strategickej vízii by mali byť v zmysle štandardov vypracované ciele na dlhšie obdobie, ktoré by sa v rámci roka mali hodnotiť minimálne dvakrát.

* **V oblasti kvality sociálnych služieb:**

1. **Zmena postojov a myslenia všetkých, ktorých sa proces týka, takže kvalitatívne iný prístup nielen tých, ktorí budú realizátormi, ale aj tých , ktorí budú adresátmi sociálnych služieb. V zariadeniach - vytvorenie dostatočnej schopnosti adaptácie na nové podmienky života a spoločenské vzťahy.**

Počas prvého polroka 2021 sme v určenom termíne do 13. 05. 2021 odovzdali Transformačný plán, je to dokument prechodu z aktuálnych inštitucionálnych sociálnych služieb na komunitné služby v prirodzenom sociálnom prostredí, ktoré zabezpečuje nezávislý život jednotlivcov, ich aktivity a sociálnu participáciu na spoločenskom živote. Dôležitým cieľom je, aby prijímatelia mohli prežiť svoj život inak, aby mohli žiť v nízkokapacitných domoch, bytoch, domácnostiach, žiť ako ktorýkoľvek iný občan a člen spoločnosti, aby sa mohli o svoju domácnosť starať a tráviť voľný čas podľa svojich predstáv s podporou a pomocou zamestnancov.

Transformačným plánom sme odštartovali etapu transformácie, ktorá poskytne súkromie a možnosť voľby každému prijímateľovi, zabezpečí prijímateľom novú perspektívu, účasť na bežnom živote spoločnosti, pocit slobody a sebestačnosti. Východiskom služieb poskytovaných v komunite je dôsledné rešpektovanie individuálneho prístupu ku každému prijímateľovi, pričom ich účelom je vytvorenie a poskytovanie takých služieb, ktoré by umožnili udržať prijímateľa v bežnom živote spoločnosti (ideálnym východiskovým stavom je integrácia). Individuálny prístup umožňuje rozvoj takých schopností a zručností prijímateľa, ktoré obsahujú podporu nadväzovania a udržovania vzťahov a prevzatie zodpovednosti za vlastný život a rozhodnutia.

K tomu, aby sme zvládli prípravu transformácie sme absolvovali vzdelávania cez Národný projekt Deinštitucionalizácia zariadení sociálnych služieb – podpora transformačných tímov v Operačnom programe ĽUDSKÉ ZDROJE. Vzdelávania sa uskutočňovali pravidelne, počas pandémie bolo vzdelávanie zabezpečované formou online a lektormi boli odborníci spolupracujúci s:

* Radou pre poradenstvo v sociálnej práci,
* Slovenskou úniou podporovaného zamestnávania,
* Výskumným a školiacim centrom bezbariérového navrhovania STU – CEDA.

V prvej fáze sa vzdelávania zúčastňoval len transformačný tím, neskôr sa vzdelávanie rozšírilo aj na ostatných zamestnancov zariadenia.

V rámci našej vízie sa nám podarilo dokončiť proces vrátenia nášho klienta do rodiny, ktorá prejavila záujem, aby sa presťahoval do Českej republiky a žil spolu s nimi.

Proces prechodu z inštitucionalizácie do komunity je dlhodobý, preto musíme pokračovať v humanizácii a estetizácii zariadenia, v ktorom poskytujeme sociálne služby. Nakoľko nábytok na niektorých oddeleniach bol značne zničený došlo k jeho výmene, rovnako ako k výmene vchodových dverí pri vstupe do budovy Gaštan. Zútulnili sa vstupy do budov čistiacimi zónami. Germicídne žiariče zakúpené z projektov sme nainštalovali do jedálne klientov a do práčovne. Zakúpil sa nový šijací stroj VERITAS na úpravu šatstva.

**2. Informovať našich prijímateľov o ďalších možnostiach smerujúcich k skvalitneniu ich života.**

**- spôsob realizácie – interné predpisy (okrem domáceho poriadku, ktorý máme v náhradnom komunikačnom systéme) je potrebné spracovať v obrázkovej forme napr. ako sa uzatvára zmluva s klientom, ako sa vypovedá zmluva, aké sú ponuky sociálnej rehabilitácie, celý mechanizmus sociálneho poradenstva.**

V zmysle Dohovoru OSN o právach osôb so zdravotným postihnutím, s ktorým sú oboznámení (svojim podpisom potvrdili, že rozumejú obsahu) všetci zamestnanci, bojujeme proti diskriminácii ľudí so zdravotným znevýhodnením. Slovensko sa zaviazalo dodržiavať dohovor a všetky jeho články. Cieľom tohto dohovoru je presadzovať, chrániť a zabezpečovať plné a rovnaké využívanie všetkých ľudských práv a základných slobôd všetkými osobami so zdravotným postihnutím a podporovať úctu k ich prirodzenej dôstojnosti. V našom zariadení využívame na komunikáciu aj alternatívny spôsob s oboznamovaním dokumentov a zmlúv. Máme vypracovaný v ľahko čitateľnom štýle:

* Domáci poriadok,
* Zmluvu o poskytovaní sociálnej služby,
* Informácie o ochrane proti covid-19,
* Informácie o voľbách.
* Individuálne plány.

**3. Udržiavanie a ďalší rozvoj kvality sociálnych služieb vychádzajúci z potrieb prijímateľov a dosahovanie tým najlepších výsledkov v štandardoch.**

**- spôsob realizácie – mapovať, rozšíriť sieť inštitúcií spolupracujúcich pri uzatváraní rozličných príležitostí pre ľudí s postihnutím – hlavne voľnočasové aktivity a zamestnávanie. Zriadiť u nás týždennú formu aj pre DSS, nielen pre ŠZ, neskôr aj ambulantnú službu. Znížiť kapacitu v DSS zo 78 klientov na 60, týmto znížiť aj počet klientov na oddeleniach a pokračovať v debarierizácii.**

Príchod pandémie koronavírusu sa dotkol všetkých. V priebehu pár dní sa zmenil život aj našim klientom, ktorí boli počas tohto obdobia tí najzraniteľnejší. V záujme ochrany ich života a zdravia boli prijaté mimoriadne opatrenia, najmä: zákaz návštev, obmedzenie pohybu mimo areál zariadenia, zabezpečenie dezinfekčných prostriedkov, zvýšená dezinfekcia všetkých povrchov, pravidelné vetranie priestorov, podávanie stravy individuálne v obytných miestnostiach.

Informovanie klientov formou propagačných letákov o problematike ochorenia, o nutnosti dodržiavania zásad respiračnej hygieny, zvýšenej hygieny rúk a nosenie tvárového rúška. Proti tomuto ochoreniu bojujeme všetkými dostupnými prostriedkami, tou najsilnejšou je vakcína. V mesiacoch február a marec boli zaočkovaní klienti vakcínou Pfizer/BioNTech. Sú chronicky chorí a vakcinácia môže znamenať záchranu ich života. Z celkového počtu 112 klientov máme očkovaných 109. Zamestnanci sa očkovali individuálne. Vzhľadom k skutočnosti, že máme v zariadení veľký nepomer v zaočkovaní zamestnancov, je potrebné nepoľavovať v opatreniach, aby sa vírus ďalej nešíril, takže naďalej musíme dodržiavať opatrenia vydané orgánmi verejného zdravotníctva.

Pristúpili sme k obmedzeniu  skupinových aktivít sociálnej rehabilitácie s dôrazom na realizovanie individuálnych aktivít sociálnej rehabilitácie, vychádzajúc zo špecifických a individuálnych potrieb klientov. Obmedzenie trvalo do polovice apríla, kedy sme začali s organizáciou skupinových terapií v rámci zariadenia. Najťažšie však naši klienti niesli obmedzenie osobného kontaktu s príbuznými. Mať niekoho blízkeho, patrí k základným ľudským potrebám. V snahe uspokojiť túto ľudskú potrebu, naplniť a uľahčiť im toto odlúčenie, ale aj v rámci prevencie úzkosti a osamelosti sme zabezpečovali komunikáciu klientov s príbuznými prostredníctvom telefónu, písania listov či sociálnej siete. Dodržiavaním prijatých opatrení sa aj v našom zariadení zlepšila pandemická situácia a pozvoľne sme pripravovali voľnočasové aktivity pre našich klientov:

* **Štvorlístok šťastia – zdravie, nádej, láska a pokoj** - akcia žiakov spojenej školy vo Svite.
* **Pošli dobro** - listy písané študentami naším klientom.
* **Spevácka súťaž Zlatý slávik.**
* **Návšteva historického centra v Spišskej Sobote spojená s návštevou knižnice.**
* **Guláš párty v lese.**
* **Kresťanské hudobno-dramatické pásmo, organizované v priestoroch parku.**

**4. Rozšírenie a zapájanie maximálneho počtu prijímateľov do aktivít sociálnej rehabilitácie, osvojovať si pracovné návyky, zručnosti, zvýšiť mieru rozhodovania sa a samostatnosti a tým zvyšovať aj kvalitu. V tejto oblasti musíme prehodnotiť každého klienta a jeho schopnosti, preorganizovať systém klubov sociálnej rehabilitácie, činností skupín a klientov viac aktivizovať.**

Aktivity v oblasti sociálnej rehabilitácie sme vplyvom celosvetových pandemických opatrení museli dočasne prerušiť a venovali sme sa skôr individuálnym potrebám našich klientov. Prijali sme novú inštruktorku sociálnej rehabilitácie so zameraním na arteterapiu je to liečba umením, v rámci tejto terapie sa využívajú rôzne výtvarné prostriedky a činnosti na vyjadrenie pocitov. Najčastejšie je to kresba, maľba, grafika, práca s keramickou hlinou. Tvorivá výtvarná činnosť má liečebný potenciál, posilňuje sústredenie, vnímanie, sebavyjadrenie, sebareflexiu, uvoľnenie, nadhľad, rozvíja jemnú motoriku, pričom výsledné dielo nie je dôležité a nehodnotí sa z estetického hľadiska, dôležitejší je samotný proces výtvarnej činnosti, obsah a výpovedná hodnota diela.

* **V oblasti stravovania:**

**Vytvoriť možnosti pre výber z dvoch jedál, pričom jedno jedlo bude spĺňať podmienky moderného racionálneho stravovania napr. delená strava, prípadne obmedziť sladké jedlá, znížiť dávky tukov, zvýšiť dávky ovocia, zeleniny, zeleninových šalátov ako náhrada cestovinových, múčnych a ryžových príloh.**

**- spôsob realizácie : je potrebné zaviesť ilustráciu jedálneho lístka, aby si prijímateľ mohol jednoduchšie vybrať.**

Na stravovacej prevádzke sme uskutočnili hygienický náter v jedálni klientov, skladoch a toaletách, vymenili sme zničené dvere s kľučkami, opravili sme madlá na stenách pri schodisku.

Zakúpili sme nové záclony do jedální, ktoré vylepšili celkový vzhľad miestností. Pravidelne sa kupuje nový porcelánový riad a príbory na skvalitnenie stolovania.

Počas karantény v našom zariadení sa podávala strava v jednorazových nádobách a úplne sa zrušilo podávanie stravy do obedárov. Až od mája sa začali zamestnanci stravovať v jedálni, klienti od apríla.

Kladieme vyššie nároky na dezinfekciu, pravidelne dopĺňame dezinfekčné boxy.

Počas prvého polroka bolo zavedené jedno nové hlavné jedlo, dve nové prílohy k hlavnému jedlu a jeden druh nového zeleninového šalátu. Do jedálneho lístka sme zaradili 1/3 nových jedál, čo si pochvaľujú hlavne klienti, snažíme sa využívať sezónne ovocie a zeleninu. Dva krát do mesiaca pečieme koláčiky vo vlastnej réžii, chutné a zdravé.

Klienti sú s podávaným jedlom spokojní čo sa týka gramáže a chute vychádza to aj z dotazníka, ktorí vyplňovali aj z Knihy prianí, podnetov a sťažnosti kde prevládajú prevažne pochvaly najviac im chutí vyprážaný rezeň, zemiakový šalát s majonézou, múčne jedlá sladké, ale aj slané, špenát a z hydiny cestoviny Pene.

Do budúcna chceme podávať jedlá na výber, a preto finišujeme na zostavovaní katalógu jedál pre jednoduchšie orientovanie sa pri výbere s ktorým sa začne v druhom polroku.

* **Pokračovať v odstraňovaní bariér voči majoritnej spoločnosti:**

**účasť prijímateľov na kultúrnych, športových podujatiach mimo zariadenia, vytváranie rozličných možností aktivít, aby iní ľudia prišli k nám do zariadenia napr. Deň otvorených dverí, Deň európskeho kultúrneho dedičstva a pod., workshopy, spolupráca so ZŠ a MŠ, výroba buletínov, spracovanie histórie, webová stránka a pod.**

V prvých júnových dňoch sme sa s veľkým úspechom zúčastnili Hromadných atletických pretekov v atletike Špeciálnych olympiád Slovensko. Hneď pri prvom štarte naši “športovci“ získali 2 zlaté, 1 striebornú a 3 bronzové medaily.

Podarilo sa nám vylepšiť webovú stránku, ktorá poskytne komplexné informácie o zariadení a aktivitách pre našich klientov. Všetky nové informácie sú rovnako na ako na webe, tak na sociálnej sieti fcb pravidelne aktualizované.

* **Vytváranie podmienok na zamestnávanie klientov:**

V tejto oblasti sme bohužiaľ nezaznamenali výraznejšie napredovanie, nakoľko z dôvodu pandémie bola ukončená pracovná zmluva s prijímateľkou nášho zariadenia, ktorá pracovala  upratovacej firme.

* **Oblasť vzdelávania zamestnancov:**

**celý profesijný štandard rozčleniť do jednotlivých cieľov, každý zamestnanec by mal mať plán vzdelávania.**

**V rámci supervízie vyberať žiadúce ciele a témy supervízie, plánovať stretnutia, zabezpečiť supervíziu aj pre úsek ekonomiky, vnútornej prevádzky a stravovania. Hlavne hľadať možnosti na získavanie finančných prostriedkov prostredníctvom grantov, projektov, nadácií.**

Profesijný štandard vzdelávania s cieľom pripraviť plán pre každého zamestnanca sme zatiaľ nezačali realizovať z dôvodov pandémie.

Počas pandemických opatrení sme vzdelávania zabezpečovali formou webinárov online, po uvoľnení sme lektorov pozývali do zariadenia resp. sme sa ho zúčastňovali mimo zariadenia.

Zákon o sociálnych službách zaviedol povinnosť poskytovateľa sociálnej služby plniť podmienky kvality poskytovanej sociálnej služby, určuje kritériá, štandardy a indikátory kvality poskytovanej sociálnej služby, ktoré sú členené do štyroch oblastí (dodržiavanie základných ľudských práv a slobôd, procedurálne podmienky, personálne podmienky, prevádzkové podmienky).

Zavedenie, plnenie a hodnotenie podmienok kvality poskytovanej sociálnej služby je jedným zo základných nástrojov zvyšovania kvality života prijímateľov sociálnych služieb, ich sociálneho začlenenia a odborného poskytovania sociálnych služieb s posilnením ľudsko-právneho rozmeru a orientácie na potreby a preferencie prijímateľa, preto sa na vzdelávanie v oblasti štandardov kvality kladie veľký význam aj v našom zariadení.

**Vzdelávania Štandardy kvality v kocke sa zúčastnili sociálne pracovníčky a pracovníčka riadenia ľudských zdrojov PaM.**

* **Sociálne pracovníčky**
* Komunitné služby alebo sociálne služby v komunite – v rámci projektu DI.
* Spoločne za vyššiu kvalitu sociálnych služieb.
* Špecifická komunikácia s klientmi s mentálnym znevýhodnením

a autizmom.

* Výpočty a plán opatrovania.
* Sociálne služby v zariadeniach pre fyzické osoby odkázané na pomoc inej fyzickej osoby

Čo robíme dobre a čo nie... poznatky z výkonu dohľadu.

* **Upratovačky**
* Upratovačka, sanitárka-nevyhnutná súčasť boja s nozokomiálnymi nákazami.
* Dezinfekcia rúk.
* **Opatrovateľky, práčovňa**
* Očkovanie proti COVID-19 „otázky a odpovede“.
* Výpočty a plán opatrovania.
* **Inštruktorka sociálnej rehabilitácie**
* Snoezelen – práca v multizenzorickom prostredí.
* **Ekonomický úsek**
* Vzdelávanie v programe iSpin (účtovníctvo a majetok).
* Novinky v archíve.
* Zákonník práce.

Počas celého pol roka boli všetci zamestnanci zapojení do supervízie a vybraní zamestnanci aj školenie referenčných šoférov s testom z pravidiel cestnej premávky. V čase zákazu návštev a v čase karantény sme mali supervízie a školenia zabezpečené online.

Zapojili sme sa do projektov:

**Pomáhame SSPolu**, organizovaného Nadáciou SPP. Poskytli finančný príspevok vo výške 500,-€ na nákup germicídneho žiariča a ochranných rukavíc.

**Humanitárna pomoc** z Ministerstva práce sociálnych vecí a rodiny v sume 3.600,-€ na nákup jednorazových rukavíc, 5 ks germicídnych žiaričov a dezinfekcie.

Cieľom obidvoch projektov bolo poskytnúť všetkým klientom v zariadení dostatočnú pomoc a podporu, aby sme situáciu s pandémiou dostali pod kontrolu a v budúcnosti vedeli prevenciou eliminovať a znižovať riziko nákazy.

Posledný rok zmenil veľa a prinútil nás zamyslieť sa nad prioritami, ochorenie Covid-19 ovplyvňovalo všetky činnosti. Zdravie a život sa stali obrovskými hodnotami. Musíme sa naučiť s týmto ochorením žiť a hlavne mu predchádzať.

Batizovce, júl 2021

Vypracovala: Mgr. Anna Nemcová, vedúca ÚOČ

Schválila: PhDr. Katarína Bolisegová, riaditeľka